Milliyol.az - Qurban Qurbanov: “Qələbələrimizlə onların ruhu şad olacaq“
"Futbolçularım oyuna yaxşı hazırlaşmışdılar, sona kimi düzgün mübarizə apardılar. Cəmi 5 gün vaxtımız var. Növbəti rəqibi yaxından tanımalıyıq. Təcrübəli komandaya qarşı oynayacağıq".
Bu sözləri "Qarabağ"ın baş məşqçisi Qurban Qurbanov Çempionlar Liqasının 2-ci təsnifat mərhələsi çərçivəsində "Kukesi" ilə cavab oyunundan (3:0) sonra keçirdiyi mətbuat konfransında deyib.
- Emeqara debüt matçında penaltini qaçırdı. Bu, ona psixoloji təsir etməyəcək ki?
- Hər bir oyundan əvvəl penalti müəlifi müəyyənləşdirilir. Daninin oyuna 2 saat yarım qalmışa kimi oynayacağı dəqiq deyildi. Sonra oynamaq istədi. Emeqaranın ilk penaltisi mənim qərarım deyildi. Lakin sonradan Daninin penaltini yerinə yetirməsini istədim. Bu, Emeqaraya təsir etməməilidir. O, soyuqqanlı futbolçudur.
- Növbəti rəqibiniz olan BATE haqqında hər hansı məlumat almısınızmı?
- Sabahdan rəqib haqda məlumatlar toplayacağıq. Güclü rəqibə qarşı oynayacağıq.
- Son günlər ermənilərin "Qarabağ"ın sabiq baş məşqçisi Allahverdi Bağırova qarşı etdiklərindən yəqin xəbərdarsız. Bu qələbəni ona həsr edərsinizmi? Bir də azarkeşlər komandanın matçlara üzərinə onun şəkli vurulmuş geyimlərlə çıxmasını istəyirlər...
- Həsr etməkdə bir problem yoxdur. Komandamızın adı göstərir ki, biz həm də nə uğrunda mübarizə aparırıq. Bu adı həmişə qoruyub saxlamağa çalışırıq. Dəfələrlə demişəm ki, ermənilərin sevinəcək başqa bir şeyləri yoxdur. Və ayrı-ayrılıqda hər bir qəhrəmanlarımızla fəxr edirik. Qələbəni ona həsr edək. Oyunlara formanın üzərində şəhidlərimizin şəkilləriylə çıxmağa gəlincə, bu, böyük turnirdi. Bilmirəm ki, buna icazə verərlərmi. Hər biirni çox istəyirik, onlar qəlbimizdədir. Bu klub çalışır ki, onların hörmətini saxlayaq. İnşallah, qələbələrimizi qazanaq, onlar diqqətimizi görəcəklər. Böyük turnirdə kiçik bir şeyə də nəzarət olunur. Məsələni siyasiləşdriməyək, pillə-pillə irəli gedək. Qələbələrimizlə onların ruhu şad olacaq. Hər biri bizim fəxrimizdi.
- Xeyli qol epizodu boşa verildi. Bunu nə ilə əlaqələndirmək olar?
- Oyunun gedişində istər-istəməz həyəcan var idi. Düşünürəm ki, belə epizodlarda oyunçularım fürsətlərdən yararlanmağı bacarır. Bu dəfə vura bilmədilər. Bu, onların gələcək oyunlarda daha yaxşı olmaları üçün səbəbdir.
- Mahir Mədətovun oyunu ilə bağlı fikirləriniz necədir? Sanki səhv mövqedə oynayır və özünü tam göstərə bilmir...
- Bu oyundakı bir neçə epizod əsl hücumçuya xas olan şeylər idi. Oyun ərzində belə fürsətlər 3-4 dəfə olursa, bu, məni qane edir. Bu gün Mahirin oyunu mənə daha ümid verdi. Oyundan sonra Mahirə dedim ki, bəlkə də qol vursaydın, azarkeşlər səni belə alqışlamazdılar.
- Əlavə futbolçular axtarışındayıq. Düşündüklərimiz alınsa, yeni bir transfer olacaq. Hücumçu və mərkəz yarımmüdafiəçisi axtarırıq. Müdafiə xətti üçün də axtarışlarımız davam edir. Səbrli olmaq lazımdı.
- Yeni qapıçı Halldorsonun psixoloji vəziyyəti necədi?
- Gələndə zədəli idi, ilk oyun idi ki, onu heyətə daxil etmişdim. Hər bir qapıçı mənim üçün dəyərlidi. Onların hər birinin oynamaq ehtimalı var. Bugün ilk 11-də oynayan oyunçuya zəmanət vermirəm ki, gələn matçda start heyətdə olacaq.
- Son günlərin aktual mövzusu Azərbaycan millisində müdafiəçi problemidir. Rəşad Sadıqov qayıda bilərmi milliyə?
- Ölkəmizdə futbolçu çatışmazlığı var. Amma bu barədə hələ bir qərar verməmişəm. Rəşadın qayıdıb-qayıtmayacağı barədə bir şey bilmirəm. O, milli karyerasını bitirdiyini açıqlayıb.
- Qazonun sıradan çıxması BATE ilə oyunda sizə problem yaratmaz ki?
- 3-4 gün əvvəl stadion daha pis vəziyyətdə idi. Dünən artıq baxanda irəliləyiş gördüm. Ot örtüyünün bərpası ilə bağlı işlər gedir. Bu problem də aradan qaldırılar. (qol.az)